**N-ai la tine un felinar?**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o casă foarte mare,

Pe o masă mare, o căsuţă,

În căsuţă, o măsuţă,

Pe măsuţă, o căscioară,

În căscioară, o măscioară,

Pe măscioară, o călimară.

La măscioară stă şi scrie

O figură cu-o statură

Cât un ac de gămălie.

Pe albul peretelui,

În lumina soarelui,

Scrie, vezi, şi umbra lui.

Are prostul obicei,

(Nu se teme că i-l iei!)

Când se uită gură-cască,

Uită piciul să clipească.

Pe albul peretelui,

În lumina soarelui,

Cască, vezi, şi umbra lui.

Însă când se face noapte,

Toate umbrele dispar

În peretele de var.

N-ai la tine o lanternă?

N-ai la tine-un… felinar?